Divjakë

Divjakë (alb. definiittimuoto Divjaka) on kaupunki ja samannimisen kunnan keskus Fierin maakunnassa Albaniassa. Se sijaitsee Shkumbinjoen ja Karavastan laguunin välisellä alueella viiden kilometrin päässä Adrianmeren rannasta. Vuoden 2023 väestönlaskennan mukaan kunnassa oli 24 882 asukasta, joista 6 713 asui Divjakën hallintoyksikössä. Divjakë mainitaan ensimmäisen kerran vuonna 1441. Sen pääelinkeino on maatalous, varsinkin vihannesten ja melonien viljely. Karavastan laguuni on tärkeä lintualue, joka muodostaa Divjakan mäntymetsän kanssa Divjakan–Karavastan kansallispuiston. Adrianmeren hiekkarannalla on matkailupalveluja. Divjakë sai kaupungin statuksen vuonna 1996. Entisestä Lushnjën piirikunnasta erotetun kunnan pinta-ala on 309,58 neliökilometriä. Se rajoittuu pohjoisessa Rrogozhinën, idässä Lushnjën ja etelässä Fierin kuntiin sekä lännessä Adrianmereen. Kunta jakautuu Divjakën, Grabianin, Gradishtën, Rremasin ja Tërbufin hallintoyksiköihin. Divjakën kaupungin lisäksi kunnassa on 36 kylää. Lähteet Aiheesta muualla Kunnan sivusto